钦定古今图书集成/理学汇编/文学典/第048卷 > 李文博
## 钦定古今图书集成/理学汇编/文学典/第048卷 > 李文博

按《隋书》本传：“文博，博陵人也。性贞介鲠直，好学不倦，
至于教义名理，特所留心。每读书至治乱得失，忠臣烈士，未尝不反复吟翫。开皇中，为羽骑尉。特为吏部
侍郎薛道衡所知，恒令在听事帷中，披检书史，并察
己行事。若遇治政善事，即抄撰记录，如选用疏谬，即
委之臧否。道衡每得其语，莫不欣然从之。后直秘书”
内省，典校坟籍。守道居贫，晏如也。虽衣食乏绝，而清
操逾厉，不妄通宾客，恒以礼法自处，侪軰莫不敬惮
焉。道衡知其贫，每延于家，给以资费。文博商略古今
治政得失，如指诸掌。然无吏干。稍迁校书郎，后出为
县丞，遂得下考，数岁不调。道衡为司隶大夫，遇之于
东都尚书省，甚嗟愍之，遂奏为从事。因为齐王司马
李纲曰：“今日遂遇文博，得奏用之以为欢笑。”其见赏
知己如此。在洛下，曾诣房元龄，相送于衢路。元龄谓
之曰：“公生平志尚，唯在正直，今既得为从事，故应有
会素心。比来激浊扬清，所为多少？”文博遂奋臂厉声
曰：“夫清其流者必洁其源，正其末者须端其本。今治
源混乱，虽日免十贪”郡守，亦何所益？其瞽直疾恶，不
知忌讳，皆此类也。于时朝政浸坏，人多赃贿，唯文博
不改其操，论者以此贵之。遭离乱播迁，不知所终。初，
文博在内校书，虞世基子亦在其内，盛饰容服而未
有所却。文博因从容问之年纪，答云十八。文博乃谓
之曰：“昔贾諠当此之年，议论何事？君今徒事仪容，故
何为者？”又秦孝王妃生男，高祖大喜，颁赐群官各有
差。文博家道屡空，人谓其悦，乃云：“赏罚之设，功过所
归。今王妃生男，于群官何事，乃妄受赏也？其循名责
实，录过计功，必使赏罚不滥，功过无隐者皆尔。”文博
本为经学，后读史书，于诸子及论尤所该洽。性长议
论，亦善属文。著《治道集》十卷，大行于世。